Vrou in skietvoorval | Netwerk24
Vrou in skietvoorval
Deur Brümilda Swartbooi 11 Februarie 2019 06:00
Die Worcester-polisie ondersoek 'n saak van poging tot moord nadat 'n vrou in Avianpark geskiet is.
Die skietvoorval het Saterdag omstreeks 05:45 in Die Kamp-gebied van dié woonbuurt plaasgevind.
Volgens die woordvoerder van Worcester-polisie, kapt. Lindikhaya Mkhontwana, het die vrou en haar kêrel in die bed gelê toe twee onbekende verdagtes hul houtstruktuur genader het. "Die verdagtes het toe vier skote afgevuur."
Die vrou is in haar arm getref en na Worcester-hospitaal geneem.
"Die verdagtes het van die toneel af gevlug. Magasyne en ammunisie is op die toneel gevind," sê Mkhontwana.
Volgens Mkhontwana is die motief van die skietvoor­val steeds onbekend en die polisie se ondersoek duur voort.
Mkhontwana sê inligting uit die gemeenskap kan tot die inhegtenisneming van die verdagtes lei. . Mense met inligting kan die polisie by 023 348 8600 skakel.